  Майя Бывальцева Удмуртиысь нюлэс возёсъя министре юнматэмын Сергей Журавлёв. 11-тӥ гудырикошконэ со сярысь пуктэтэз кинюртӥз улосвыллэн тӧроез Александр Соловьёв. Журавлёв ужоскетаз пыре пуктэтэз кинюртэм бере. Вераны кулэ, со удысэтлэн кивалтӥсезлэсь ужзэ быдэсъя ни 2016-тӥ арысь 20-тӥ куартолэзьысен. Соку министерстволэн азьвыл кивалтӥсез Рафис Касимов Удмуртиысь кивалтэтлэн тӧроезлэн воштӥсезлэсь ужзэ быдэсъясе юнматэмын вал. Тодэ вайытом, Удмуртилэн Кун Кенешысьтыз депутатъёс Рафис Касимовез кивалтэтлэн тӧроезлы воштӥсе юнматон понна 21-тӥ инвожое дур ӧз басьтэ. Гудырикошкон кутсконын Касимов нош ик со интыуже ӵектэмын. Со интыын чаклано ужпумъёс пӧлын промышленность, эстӥськонъя но дыкужымъя огъет, жилищно-коммунальной возёс, транспорт но сюрес возёс удыс, нюлэс возёс но мукетыз. Вице-премьерлэн интыез Андрей Сивцов кошкем бере кӧня ке толэзь ӵоже буш улӥз. ВАТСАН Журавлёв Сергей Серафимович вордскиз Свердловск улосвылысь Красноуральск карын 1970-тӥ арын 19-тӥ куартолэзе. 1993-тӥ арын Уралысь нюлэс техникая институтэз йылпумъяз. Ӧнерез — «лесное и садово-парковое хозяйство, инженер лесного и садово-паркового хозяйства». 1993–2005 — Глазовысь мехлесхоз, Глазовысь лесхоз: нюлэсъя мастер, нюлэсэз возьманъя но утёнъя инженер, валтӥсь лесничий (Глазов); 2005–2007 — Балезиноысь лесхоз: кивалтӥсь (Балезино); 2007–2009 — Балезиноысь лесничесиво: кивалтӥсь (Балезино); 2009- 2016 — Удмурт Элькунысь Нюлэс возёсъя министерство: министрлэн воштӥсез; 2016-тӥ арын 11-тӥ гудырикошконозь — Удмурт Элькунысь Нюлэс возёсъя министерство: министрлэсь ужзэ быдэсъясь. Тегъёс: Политика Удмуртия АлександрСоловьёв кивалтэт нюлэсвозёсъяминистерство РафисКасимов  